b'\n_START_ARTICLE_\nTexase revolutsioon\n_START_PARAGRAPH_\nTexase revolutsioon ehk Texase iseseisvuss\xc3\xb5da oli 1835.\xe2\x80\x931836. aastal Mehhiko ja Texase Vabariigi vahel toimunud s\xc3\xb5da, mille tulemusena Texase Vabariik iseseisvus. Mehhiko seda siiski ei tunnustanud ning konfliktid j\xc3\xa4tkusid ka 1840. aastatel. 1845. aastal annekteerisid Texase Vabariigi Ameerika \xc3\x9chendriigid, kus Texasest sai 28. osariik; anneksiooni tagaj\xc3\xa4rjel algas Mehhiko-Ameerika s\xc3\xb5da._NEWLINE_S\xc3\xb5da algas 2. oktoobril 1835 ning l\xc3\xb5ppes 21. aprillil 1836. Texase v\xc3\xa4gesid juhtis Sam Houston, Mehhiko armeed president Antonio L\xc3\xb3pez de Santa Anna. Ehkki s\xc3\xb5da algas Texase pealetungiga oktoobrist detsembrini, oli valdava osa v\xc3\xa4ltel s\xc3\xb5jast initsiatiiv Mehhiko armee k\xc3\xa4es, kuid p\xc3\xa4rast Santa Anna vangistamist 21. aprillil 1836 taandusid Mehhiko v\xc3\xa4ed l\xc3\xb5una poole riikide piiriks saanud Rio Grande j\xc3\xb5ge._NEWLINE_Mehhiko poolel osales s\xc3\xb5jas umbes 6500 meest, Texase poolel umbes 2000. Mehhiklastest sai surma umbes 1000 ja haavata 500, teksaslastest suri umbes 700 ja haavata sai 100. S\xc3\xb5ja l\xc3\xb5petas Velasco rahuleping, mis s\xc3\xb5lmiti Texases Velascos (t\xc3\xa4nap\xc3\xa4eval Surfside Beach) 14. mail 1836. Lepingule kirjutas Mehhiko poolt alla vangistatud president Santa Anna, mist\xc3\xb5ttu Mehhiko valitsus lepingut ei ratifitseerinud. Lepingu s\xc3\xb5lmimise t\xc3\xb5ttu kaotas Santa Anna oma ametikoha._NEWLINE_Mehhiko v\xc3\xb5imud s\xc3\xbc\xc3\xbcdistasid Texase kaotuses USA s\xc3\xb5jalist sekkumist. Ehkki \xc3\x9chendriigid j\xc3\xa4id formaalselt neutraalseks, tuli 40 protsenti 1. oktoobrist 21. aprillini Texase armeesse astunud meestest USAst p\xc3\xa4rast s\xc3\xb5jategevuse algust. \xc3\x9cle 200 neist olid USA s\xc3\xb5jav\xc3\xa4elased, kellest \xc3\xbchtki ei karistatud, kui nad oma teenistuskohale naasid. Teksaslastest astus armeesse alla viie protsendi, mis on ajalooliselt \xc3\xbcsna madal osakaal._NEWLINE_S\xc3\xb5ja j\xc3\xa4rel kehtestati Texases senisest karmimad reeglid orjapidamise toetuseks, vabastatud orjadel k\xc3\xa4sti Texasest lahkuda ning kaotati naiste \xc3\xb5igused majanduslikule iseseisvusele.\n_START_SECTION_\nAlamo lahing\n_START_PARAGRAPH_\n\xc3\x9cks tuntumaid s\xc3\xb5jalisi kokkup\xc3\xb5rkeid Texase revolutsiooni v\xc3\xa4ltel oli Alamo lahing, milles Mehhiko v\xc3\xa4ed tapsid peaaegu k\xc3\xb5ik Alamo kindluse kaitsjad (eri hinnangul 182\xe2\x80\x93257) B\xc3\xa9xaris, mehhiklasi hukkus 400\xe2\x80\x93600. Lahing oli s\xc3\xb5jaliselt t\xc3\xa4htsusetu, kuid sel olid ulatuslikud poliitilised tagaj\xc3\xa4rjed._NEWLINE_Alamo lahingust on tehtud arvukalt filme ja raamatuid, neist tuntumate seas on 1960. aastal re\xc5\xbeiss\xc3\xb6\xc3\xb6r John Wayne\'i filmitud "The Alamo". Kuni 1970. aastateni kujutati Alamo lahingut ingliskeelsetes raamatutes ja filmides peamiselt heade teksaslaste ja kurjade mehhiklaste kokkup\xc3\xb5rkena, v\xc3\xb5rreldes seda Termop\xc3\xbc\xc3\xbclide lahinguga antiikajaloos ning kajastamata Texase p\xc3\xb5lisasukate perspektiivi ja Texase revolutsiooni seoseid orjapidamisega.'